**„Sagradimo EU od temelja s našim regijama i gradovima”**

Deklaracija iz Bukurešta

Europski odbor regija

Osmi Europski samit regija i gradova, 14. i 15. ožujka 2019.

**HR**

Europska unija, izgrađena na načelima slobode, solidarnosti, demokracije i poštovanja ljudskih prava, temeljnih sloboda i vladavine prava, građanima Europe podarila je trajan mir i razvoj.

Zbog globalizacije, digitalne revolucije te klimatskih i demografskih promjena Europa proživljava preobrazbu koja se odvija dosad nezabilježenom brzinom. Ako ne želimo da europska integracija postane reverzibilan proces, ta preobrazba, uslijed koje se očituju socijalne, ekonomske i teritorijalne nejednakosti, mora biti popraćena, oblikovana i uređena usklađenim naporima na svim razinama vlasti, osobito s obzirom na to da je za jednu trećinu ukupnih javnih rashoda i više od polovine javnih ulaganja odgovorna podnacionalna razina.

Povrh toga, povjerenje u lokalnu i regionalnu razinu upravljanja u prosjeku je veće od povjerenja u nacionalnu vladu, a u većini država članica veće je i od povjerenja u EU. U tom kontekstu, gradovi i regije EU-a i njihovi izabrani predstavnici osiguravaju blizinu, povjerenje i stabilnost u Uniji u doba kada jačaju neslaganja i antagonizmi. Ta je stabilnost od ključne važnosti za daljnju izgradnju zajedničke europske budućnosti za buduće generacije.

Mi, europski političari izabrani na regionalnoj i lokalnoj razini, uvjereni smo da su Europskoj uniji potrebni regije i gradovi u istoj mjeri u kojoj je regijama i gradovima potrebna Europska unija.

Ova je deklaracija naš doprinos pripremi strateškog programa za razdoblje 2019. – 2024., koji će čelnici EU-a skicirati 9. svibnja 2019. u Sibiuu.

**Jačanje demokratskih temelja Europske unije**

1. Lokalna i regionalna demokracija nezaobilazan je dio demokracije EU-a. Višerazinsko upravljanje nužno je za osiguravanje aktivnog i ravnopravnog sudjelovanja svih razina vlasti u duhu međusobnog povjerenja. Ta lojalna suradnja među svim razinama vlasti od ključne je važnosti za to da EU ostvari gospodarski i društveni napredak svojih građana, bez obzira na to gdje žive te na potpuno odgovoran, učinkovit i transparentan način;
2. Primjena koncepta „aktivne supsidijarnosti” od presudnog je značaja za to da odluke odražavaju europsku dodanu vrijednost i da se donose što bliže građanima na potpuno odgovoran, učinkovit i transparentan način;
3. Uz poštovanje nacionalnih okvira, veća decentralizacija i bolja podjela ovlasti ključni su elementi dobrog upravljanja jer se njima povećava transparentnost, odgovornost i kvaliteta kreiranja politika, u što bi građani bili izravno uključeni;
4. Trebalo bi ojačati vezu između Unije i njezinih građana. Podržavamo zahtjev za stvaranje većeg broja kanala za demokratsko sudjelovanje. Aktivno podupiremo pokretanje stalnog sustava EU-a za savjetovanje s građanima;
5. Od presudne je važnosti podizati svijest među građanima EU-a, posebice mladima, o europskoj dimenziji njihova identiteta i građanstva, osobito putem politika obrazovanja, kulture i osnaživanja mladih, kako bi se povećao njihov osjećaj pripadnosti europskom projektu;

**Učvršćivanje djelovanja EU-a na lokalnoj razini radi izgradnje bolje budućnosti građana**

1. Regije i gradovi predvodnici su u provođenju ciljeva održivog razvoja, koji bi trebali postati sveobuhvatan dugoročni gospodarski model EU-a, te naslijediti strategiju Europa 2020. Osim toga, gradovi i regije trebali bi dobiti ovlasti kako bi mogli u potpunosti preuzeti svoju ulogu u postizanju prelaska na ugljično neutralnu i održivu Europu;
2. Za potrebe jedinstvenog tržišta trebalo bi osmisliti politike kojima bi se osiguralo da svi mogu koristiti slobode jedinstvenog tržišta te kojima bi se garantirala pravednost i socijalna pravda. Trebalo bi ojačati socijalnu dimenziju EU-a kako bi se socijalna prava izjednačila s gospodarskim pravima. Europske politike socijalnog uključivanja te posebice politike za integraciju migranata neće biti uspješne ako se lokalnim i regionalnim vlastima ne osiguraju odgovarajuća sredstva i izravan pristup relevantnim fondovima EU-a;
3. Prevladavanje postojanih gospodarskih, socijalnih i teritorijalnih nejednakosti i dalje je jedan od glavnih izazova za budućnost EU-a. Kohezijska politika, posebno ako se ostvaruje europskom teritorijalnom suradnjom, dokazala je svoju dodanu vrijednost za EU te bi je trebalo zadržati za sve regije i u razdoblju nakon 2020., na temelju načela lokaliziranog pristupa, europskih partnerstava, podijeljenog upravljanja i višerazinskog upravljanja;
4. Razina javnih ulaganja u EU-u i dalje je preniska da bi se mogla osigurati odgovarajuća javna infrastruktura i usluge. Stoga je ključno riješiti problem manjka sredstava za javna ulaganja. EU bi lokalnim i regionalnim vlastima trebao omogućiti dovoljno manevarskog prostora radi pružanja potpore njihovim ulaganjima;
5. Čelnici EU-a moraju Europskoj uniji osigurati ambiciozan proračun uz pomoć kojeg se mogu svladati budući izazovi i kreirati trajne i održive politike EU-a. Stoga, s obzirom na političku, socijalnu i ekološku hitnost, pozivamo na brz *dogovor o sljedećem višegodišnjem financijskom okviru*, u skladu sa već donesenim smjernicama Europskog parlamenta i Europskog odbora regija.

\_\_\_\_\_\_\_\_\_\_\_\_\_